Minister bekommerd oor leerder-sterftes(Foto: Hennie Stander/Unsplash.com) Die minister van basiese onderwys, Angie Motshekga, is bekommerd oor die begin van die 2020-skooljaar wat deur ŉ hele aantal sterftes gekenmerk is. Enock Mpianzi (13), ŉ gr. 8-leerder van Parktown Boys’ High School het verlede week op ŉ oriënteringskamp verdrink. Keamogetswe Seboko, ŉ gr. 7-leerder aan Laerskool Bekker se liggaam is verlede week in die skool se swembad gekry, ŉ gr. 11-leerder van Mpolweni High School in KwaZulu-Natal het verdrink terwyl ŉ 18-jarige leerder van Kopanelo Secondary School doodgesteek is. Enock Mpianzi (13). Twee skole is in afsonderlike voorvalle aan die brand gesteek en die hoof van Jabulile Secondary School in Johannesburg is doodgeskiet toe hy naby die skool stilgehou het, glo om sy selfoon te beantwoord. Motshekga het gesê ŉ span amptenare van die skoolveiligheidseenheid is ontplooi om saam te werk met en ondersteuning te gee aan diegene wat die voorvalle ondersoek. Sy het gesê die omstandighede rondom die sterftes moet “deeglik ondersoek” word om soortgelyke voorvalle in die toekoms te voorkom. “Ons vra vir geduld en doen ŉ beroep op die publiek om hulle te weerhou van bespiegeling terwyl ons wag vir die uitslag van ondersoeke na die verdrinking van Enock Mpianzi en Keamogetswe Seboko.” Die minister het gesê haar departement gaan saam met die onderskeie provinsies werk om te verseker die nodige maatreëls word ingestel om toekomstige lewensverlies te voorkom. Sy het ook weer die afbrand van skole die diefstal van skooleiendom veroordeel. “Ons het volle vertroue in wetstoepassingsagentskappe om diegene wat verantwoordelik is vir skade aan skoolinfrastruktuur, voor stok te kry.” Die minister het gemeenskappe ook gevra om betrokke te raak en skole te help beskerm deur enige verdagte bedrywighede aan te meld.